1. melléklet

Budapest Főváros Önkormányzata Közgyűlésének
      /2013. (         ) önkormányzati rendelete
a Fővárosi Önkormányzat Környezetvédelmi Alapjáról szóló
12/2009. (III. 13.) Főv. Kgy. rendelet módosításáról

Budapest Főváros Közgyűlése a környezet védelmének általános szabályairól szóló 1995. évi LIII. törvény 58. § (1) bekezdésében kapott felhatalmazása alapján és az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:


1. §
A Fővárosi Önkormányzat Környezetvédelmi Alapjáról szóló 12/2009. (III. 13.) Főv. Kgy. rendelet (a továbbiakban: Rendelet) 2. §-a helyébe a következő rendelkezés lép:

„2. § A Környezetvédelmi Alap vonatkozó jogszabályokban meghatározott bevételein túli egyéb fővárosi önkormányzati bevételei:
a) a Fővárosi Önkormányzat bevételeinek környezetvédelmi célból – a környezetvédelmi működési célú összegeken felüli külön címen – a Környezetvédelmi Alap támogatására elkülönített összege,
b) a fővárosi tulajdonú erdők gazdálkodási tevékenységéből származó bevételek,
c) a Környezetvédelmi Alap elkülönített számlájára érkező adományok, támogatások.”

2. §
A Rendelet 3. §-a helyébe a következő rendelkezés lép:

„3. § A Közgyűlés évente - a környezetvédelmi működési célú összegeken felüli külön címen rendelkezve - dönt
a) a költségvetési rendeletében e rendelet 2. § a-c) pontjaiban meghatározott összegről;
b) a zárszámadásról szóló rendeletében - tekintettel az egyéb jogszabályokban meghatározott további bevételekre - a Környezetvédelmi Alap
ba) bevételi főszámáról (jóváhagyva a Környezetvédelmi Alap maradványát) és
bb) kiadási főszámáról.”

3. §
A Rendelet 4. §-a helyébe a következő rendelkezés lép:

„ 4. § A Közgyűléstől átruházott hatáskörben eljárva a Városfejlesztési és Környezetvédelmi Bizottság (a továbbiakban: Bizottság) a főpolgármester előterjesztésében foglalt javaslat alapján dönt:

a) az éves költségvetési rendelet kihirdetését követő 90 napon belül a Környezetvédelmi Alapból nyújtandó támogatások pályázati felhívásának és részletes pályázati kiírásának jóváhagyásáról (meghatározva egyidejűleg a nyilvános pályázat e rendeletben nem szabályozott egyéb feltételeit, eljárási szabályait is);
b) a beérkezett pályázatok elbírálásáról, a nyertesek személyéről és a részükre megítélt támogatások összegéről, valamint a támogatási szerződések megkötéséről;
c) a támogatási szerződés zárójelentésének elfogadásáról;
d) a támogatási szerződés megszegőivel szemben érvényesítendő jogkövetkezményekről.”

4. § 
A Rendelet 5. §-ában a „Fővárosi Közgyűlés” szövegrész helyébe a „Bizottság” szövegrész lép.

5. § 
A Rendelet 6. § (1)-(2) bekezdése helyébe az alábbi rendelkezés lép:
„6. § (1) A Környezetvédelmi Alap kezelésének és működtetésének Főpolgármesteri Hivatalon belüli rendjéről a főpolgármester és a főjegyző együttes normatív utasításban rendelkezik.
(2) A Fővárosi Önkormányzat internetes honlapján (www.budapest.hu) közzéteszi:
a) a pályázati felhívást és a részletes pályázati kiírást;
b) a megkötött támogatási szerződések közérdekű adatait az információs önrendelkezési jogról és információszabadságról szóló törvény előírásának megfelelően;
c) beérkezett adományok összegét és hozzájárulása esetén az adományozó nevét.”

6. §
A Rendelet 9. § (1) bekezdése helyébe az alábbi rendelkezés lép:
„(1) A Környezetvédelmi Alapból támogatást – a külön jogszabályokban foglalt korlátozásokon túl – kizárólag pályázat útján és az e rendeletben előírt feltételek teljesülése esetén az alábbi szervezet kaphat:
a) az egyesülési jogról, a közhasznú jogállásról, valamint a civil szervezetek működéséről és támogatásáról szóló törvény szerinti civil szervezet, kivéve a munkaadói és munkavállalói érdek-képviseleti szervezeteket, a biztosító egyesületeket, az ipartestületeket, a terméktanácsokat, a jogi személyiséggel nem rendelkező civil szervezetek közösségét, a közalapítványokat és a pártalapítványokat;
b) budapesti telephelyű köznevelési intézmény azon tevékenysége tekintetében, amelyre nézve az államháztartás alrendszeréből támogatást nem kap;
c) budapesti telephelyű felsőoktatási intézmény azon tevékenysége tekintetében, amelyre nézve az államháztartás alrendszeréből támogatást nem kap;
d) budapesti társasház a társasházi közgyűlés határozata alapján.”
7. §
A Rendelet 10. §-a helyébe az alábbi rendelkezés lép:
„10. § (1) Pályázni a közzétett pályázati felhívásban foglaltak szerint lehet. A részletes pályázati kiírás tartalmazza a pályázati feltételeket, a pályázat kötelező tartalmi elemeit, benyújtásának módját, határidejét és az elbírálás határidejét.
(2) Egyszeri hiánypótlás lehetőségét követően a formailag nem megfelelő pályázatok az érdemi elbírálásból kizárásra kerülnek.”

8. §
A Rendelet 11. § (2) bekezdésében a „Fővárosi Közgyűlés” szövegrész helyébe a „Bizottság” szövegrész lép.

9. §
A Rendelet az alábbi új 11/A. §-sal egészül ki:
„11/A. § (1) A Bizottság által a pályázat nyertesével megkötött támogatási szerződést a főpolgármester írja alá és ellenőrzi a Főpolgármesteri Hivatal útján az abban foglaltak megvalósulását. 
(2) A támogatási szerződés éven túli kötelezettségvállalást kizárólag a támogatási szerződés megkötését követő naptári év végéig terjedően tartalmazhat.
(3) A nyertes pályázó a megkötött támogatási szerződés teljesítéséről zárójelentést készít és az abban foglaltakat a szerződésben előírtak szerint igazolja. 
(4) Az elnyert támogatás szabálytalan – e rendelet előírásainak, vagy egyébként a támogatási szerződés rendelkezéseinek megszegésével történt – felhasználása esetén a támogatás teljes összegét vissza kell fizetni.
(5) Az elnyert támogatást szabálytalanul felhasználó szervezet a szabálytalanságot megállapító döntéstől számított három éven belül nem vehet részt a Környezetvédelmi Alapból nyújtandó támogatás pályázati eljárásában.”

10. §
(1) Ez a rendelet a kihirdetését követő napon lép hatályba.
(2) A Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet (a továbbiakban: SZMSZ) 9. melléklet (A Közgyűlés által önkormányzati rendeletben a bizottságokra átruházott hatáskörök jegyzéke) az alábbi új címmel és az ahhoz tartozó rendelkezésekkel egészül ki:
„6. VÁROSFEJLESZTÉSI ÉS KÖRNYEZETVÉDELMI BIZOTTSÁG
6.1. Dönt a főpolgármester előterjesztésében foglalt javaslat alapján: 
6.1.1 . az éves költségvetési rendelet kihirdetését követő 90 napon belül a Környezetvédelmi Alapból nyújtandó támogatások pályázati felhívásának és részletes pályázati kiírásának jóváhagyásáról (meghatározva egyidejűleg a nyilvános pályázat vonatkozó fővárosi közgyűlési rendeletben nem szabályozott egyéb feltételeit, eljárási szabályait is);
6.1.2 . a beérkezett pályázatok elbírálásáról, a nyertesek személyéről és a részükre megítélt támogatások összegéről, valamint a támogatási szerződések megkötéséről;
6.1.3 . a támogatási szerződés zárójelentésének elfogadásáról;
6.1.4 . a támogatási szerződés megszegőivel szemben érvényesítendő jogkövetkezményekről.
12/2009. (III. 13.) Főv. Kgy. r. 4. §
6.2. Évente beszámol a Közgyűlésnek a Környezetvédelmi Alap felhasználásáról.
A beszámolóban feltünteti a 100 000 forintot elérő vagy azt meghaladó, a Környezetvédelmi Alap számlájára beérkezett adományokat, támogatásokat.
12/2009. (III. 13.) Főv. Kgy. r. 5. §”
(3) Az SZMSZ 10. melléklet (A Közgyűlés által önkormányzati rendeletben a főpolgármesterre átruházott hatáskörök jegyzéke) „10. Egyéb hatáskörök” cím 10.4. és 10.5. pontja helyébe az alábbi rendelkezés lép:
„10.4. Előterjesztésében javaslatot tesz a Városfejlesztési és Környezetvédelmi Bizottság részére a Környezetvédelmi Alapból nyújtandó támogatások pályázati felhívására és részletes pályázati kiírására (meghatározva egyidejűleg a nyilvános pályázat vonatkozó fővárosi közgyűlési rendeletben nem szabályozott egyéb feltételeit, eljárási szabályait is), a beérkezett pályázatok elbírálására, a nyertesek személyére és a részükre megítélt támogatások összegére, a támogatási szerződések megkötésére, a támogatási szerződés zárójelentésének elfogadására, a támogatási szerződés megszegőivel szemben érvényesítendő jogkövetkezményekre.
12/2009. (III. 13.) Főv. Kgy. r. 4. § 
10.5. Aláírja a Városfejlesztési és Környezetvédelmi Bizottság által a pályázat nyertesével megkötött támogatási szerződést és ellenőrzi a Főpolgármesteri Hivatal útján az abban foglaltak megvalósulását.
12/2009. (III. 13.) Főv. Kgy. r. 11/A. § (1)”
(4) Hatályát veszti az SZMSZ 6. melléklet (A Közgyűlés által a Szervezeti és Működési Szabályzatban a bizottságokra átruházott hatáskörök jegyzéke) „10. Városfejlesztési és Környezetvédelmi Bizottság” cím 10.13. és 10.14. pontja.



	Sárádi Kálmánné dr.
	Tarlós István 

	főjegyző
	főpolgármester




INDOKOLÁS

ÁLTALÁNOS INDOKOLÁS
A Rendelet megalkotása óta a jogi hátteret adó felsőbb szintű jogszabályok megváltoztak, ezért szükséges a felsőbb szintű jogszabályok, a Fővárosi Önkormányzat Szervezeti és Működési Szabályzata és a tárgyi önkormányzati rendelet összhangjának megteremtése. A Rendelet módosításának gazdasági és költségvetési hatásai nincsenek.

RÉSZLETES INDOKOLÁS
Az 1-2. §-hoz
A Környezetvédelmi Alap bevételeinek felsorolását általánosan jelenleg a környezet védelmének általános szabályairól szóló 1995. évi LIII. törvény 58. § (2) bekezdése, illetve egyéb jogszabályok, például a természet védelméről szóló 1996. évi LIII. törvény tartalmaznak konkrét utalásokat az önkormányzati környezetvédelmi alapok tekintetében. Jelen rendelkezés az ezeken túli, egyéb önkormányzati bevételeket sorolja fel.

A 3-4. §-okhoz
A Fővárosi Közgyűlés tehermentesítése érdekében indokolt a Környezetvédelmi Alap pályázathoz kapcsolódó közgyűlési hatásköröket a Városfejlesztési és Környezetvédelmi Bizottságára átruházni.

Az 5. §-hoz
A Fővárosi Önkormányzat által honlapján közzétett adatok köre bővül, mivel a Környezetvédelmi Alap ezentúl külön alszámlán tudja fogadni az adományokat. A beérkezett összegek és hozzájárulás esetén az adományozó neve kikerül a Budapest portálra, továbbá biztosítottá válik a felsőbb jogszabállyal történő összhang.

A 6. §-hoz
Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény tartalmaz fogalom-meghatározást a civil szervezetekre nézve, így ennek alapján, ehhez képest, valamint a köznevelésről és a felsőoktatásról szóló új jogszabályok alapján került meghatározásra a támogatottak köre.

A 7-8. §-okhoz
A hatáskör-átruházáshoz kapcsolódó egyéb technikai módosításokat tartalmaz.


A 9. §-hoz
A főpolgármester hatáskörét szabályozza, illetve a támogatási szerződésre és az elnyert támogatás felhasználására tartalmaz rendelkezéseket, összhangban a Városfejlesztési és Környezetvédelmi Bizottságra átruházott hatáskörrel.

A 10. §-hoz
A rendelet hatályba lépéséről, valamint a Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet, jelen rendeletmódosítás miatt szükségessé vált módosításáról rendelkezik.

